google/wiki40b huggingface dataset:
Coop Dagligvaruhandel

Butikkjeder

Coop Nära er små butikker som har lange åpningstider, og målet er å ligge nære kundene.
Coop Konsum er navnet på de fleste butikkene som drives av Coop. Coop Konsum ble til da Coop valgte å samle alle butikkene under samme varemerke. De butikkene som tidligere var Gröna Konsum ble nå Coop Konsum. Den første butikken som byttet navn til Coop Konsum var Coop Konsum Eriksberg, nå Coop Extra Eriksberg, som byttet navn i november 2001. De øvrige butikkene fulgte etter i begynnelsen av 2002. Coop Konsum-kjeden består av 401 butikker (per januar 2008). 13 større butikker har skiftet konsept til Coop Extra.
Coop Extra er den nest største av butikkjedene og har som mål å «være stedets beste dagligvarebutikk». Den første Coop Extra-butikken åpnet i 2006.
Coop Forum er den største butikkjeden og omfatter mange av de stormarkedene som tidligere het Obs!, Robin Hood, B&W eller Prix (den siste Prix-butikken i Sverige lå i Hofors og ble omprofilert til en Coop Extra-butikk i 2009). Før navneendringen til Coop Forum i 2001 hadde KF 914 Konsum-butikker, 32 Obs!-stormarkeder, 10 B & W-stormarkeder, 16 Robin Hood og 33 Prix-varehus.
Det finnes tre ulike former for Coop Forum-butikker, avhengig av hvor stor butikken er. Butikkens størrelse avgjør også hvor stort utvalget er. Coop Forum drives enten av Coop eller av en lokal konsumentförening (som en franchiselignende avtale med Coop).
I løpet av 2015 og 2016 ble alle Coop Forum-butikkene i sørlige Sverige renovert, og samtidig har de blitt omprofilert til Stora Coop.
Coop Bygg er en byggvarekjede som finnes på 45 steder (per januar 2008) i Sverige. Butikkene er Coop Forum-butikker med bygg- og hageavdeling og henvender seg til «gjør-det-selv» som Coop selv.
Agate

Etymologi

Agate er en nordisk skrivemåte av Agathe, den latinske formen av greske Αγαθη (Agathe), som er en feminin form Αγαθων (Agathon). Navnet er dannet av greske αγαθος (agathos), «god, ærbar».
Eikelandsknuten

Eikelandsknuten er en ås i Hå kommune, Rogaland. Med sine 333,0 moh. er den det høyeste toppen i kommunen. Det høyeste punktet i kommunen er imidlertid på 416,5 moh. ved Brusaknuden på grensen mot Time kommune.
Øra stadion (Røros)

Rekorder

Bjørg Eva Jensen satte en norsk rekord i sprint-firkamp her under Sprint-NM i 1983.
Bumerang-BM

Bumerang-BM  Epoch eller DUBM-30 Epoch er et pansertårn laget for vogner som T-15 Armata, Kurganets-25 og Bumerang.
Tårnet er fjernstyrt digitalt med 2A42 30-mm maskinkanon og koaksialt PK maskingevær i tillegg til utskytingsrør for 9M133 Kornet panservernmissil på begge sider av tårnet.
Leif Holbæk-Hanssen

Norges første markedsføringsbyrå

I 1944 etablerte Leif Holbæk-Hanssen Norges første markedsføringsbyrå, Fakta, og ble president European Society of Marketing Research i  1958. Han utga trebindsverket Metoder og modeller i markedsføringen (der de antroposofiske grunnholdningene kommer klart frem) Tanum-Norli 1976. Holbæk-Hanssen var også ansvarlig for innhold og gjennomføring av doktorgradkurs i «samarbeidsøkonomi» (basert på tregreningstanken) ved NHH (1985–1988).

Perspektivendring innen økonomien nødvendig

Leif Holbæk-Hanssen argumenterte for at det var nødvendig med en omfattende perspektivendring for å fange inn de komplekse problemstillingene i det økonomiske livet. Et element i denne perspektivendringen var at samfunnet måtte forstås ut fra et dynamisk tregreningsprinsipp. Med det mente han at samspillet mellom økonomi, politikk, (rettsliv) og kultur (åndsliv) sto i et gjensidig påvirkningsforhold. Utgangspunktet må være en organisk helhetstenkning der både næringslivet og forbrukerne har et forvaltningsansvar for både menneskelige og naturgitte ressurser.
Leif Holbæk-Hanssen etterlot seg mange upubliserte manuskripter, og i  2009 ble hans beste essays redigert til boken Økonomi og samfunn – når mennesket blir viktigst. Professor Ove Jakobsen ved  Handelshøgskolen i Bodø, en av Holbæk-Hanssens økonomistudenter, var en viktig veileder i dette arbeidet.
Holbæk-Hanssen var en pionér i å tenke alternativt i økonomiske termer som ikke ble fullt forstått av sine samtidige kolleger. I dag treffer temaene de mest sentrale spørsmålene knyttet til miljø- og finanskrise. 
Holbæk-Hanssen var en av initiativtakerne til opprettelsen av Cultura Sparebank i 1982 blant flere antroposofer i Norge. De var inspirert av Gemeinschaftsbank i  Tyskland.
Basketball under Middelhavslekene 1951

Basketball under Middelhavslekene 1951. Basketball var en av tretten sporter under de første Middelhavslekene som ble arrangert i Alexandria i Egypt i perioden 5. oktober til 20. oktober 1951. Sju herrelag deltok i basketballturneringen som ble spilt som en enkeltserie der alle lagene møtte hverandre en gang. Egypt vant alle sine seks kamper.
Wilhelm von Tangen Hansteen

Liv og virke

Hansteen var utdannet fra Krigsskolen, Den militære høyskole og cand.jur. fra Universitetet i Oslo. Han arbeidet som dommerfullmektig, deretter i Generalstaben fra 1931. I perioden 1936–1941 var han militærattaché i Finland.
Hansteen ivret for Finlands sak under vinterkrigen, og det var mye hans fortjeneste at Norge i hemmelighet og i strid med sin nøytralitet forsynte finnene med artilleri og ammunisjon.
I 1942 ble Hansteen utnevnt til generalmajor, forsvarssjef og sjef for den nyopprettede norske Forsvarets overkommando i London.
Som forsvarssjef under andre verdenskrig ble Hansteen sentral i organiseringen av de norske styrkene i utlandet, koordineringen mellom norske og britiske militære myndigheter og planleggingen av frigjøringen  av Norge. I 1944 overtok kronprins Olav som forsvarssjef mens Hansteen ble nestkommanderende, hovedsakelig for å gi overkommandoen mer diplomatisk tyngde.
I 1945 ble Hansteen generalinspektør for Heimevernet. Han var 1947–1948 sjef for Tysklandsbrigaden, generalløytnant og hærsjef 1948–1956. Fra 1956 og inntil han ble pensjonert i 1966 var Hansteen generalkrigskommissær.
Hansteen var kommandør med stjerne av St. Olavs Orden og Knight Commander av den britiske Order of the Bath, kommandør av den franske ordenen Æreslegionen. Han mottok andre ordener, bl.a. storkorset av den svenske Sverdordenen.
Kozlovellus

Utseende

En middelsstor (ca. 14 millimeter), slank, mørk trebukk. Kroppen er mørk med grønnlig metallglans, dekkvingene rødbrune. Antennene er nokså kraftige og omtrent dobbelt så lange som kroppen. Pronotum er tønneformet, litt krageaktig avsnørt foran og bak. Dekkvingene er jevnbrede, rødbrune med en ujevn, mørk sømstripe. Beina er mørke med metallisk glans, lange og tynne bortsett fra lårene, som er klubbeformede.

Utbredelse

Arten er kjent fra Costa Rica.
Ruha

Ruha (også Rūhā, persisk: ånd) er en mytologisk kvinnelig demon i mandeismen.
Hun er den demon som hersker over Tibil (Mørkets verden), som kun skapte sammen med sin sønn, bror og mann Ur. Med Ur avlet hun også de syv planeter og de tolv dyrekretser.
Hun prøvde å føre Adam pagria inn i villfarelse. Ved verdens ende blir hun og Tibil tilintetgjort.
Thurso

Historie

Thursos historie strekker seg tilbake til tiden da det norrøne jarledømmet på Orknøyene hersket over Caithness og som endte endelig i 1266. På norrønt ble byen kalt þórsá (Torså). Byen var en viktig norrøn havn og har en senere historie med handel med andre havnebyer over hele nordlige Europa fram til 1800-tallet. I 1330 ble det skotske standardenheten for vekt innført i Thurso på bestemmelse fra kong David II av Skottland, noe som var en indikasjon på byens handelsbetydning. Den gamle kirken, St. Peter's Kirk, skal etter sigende dateres fra rundt 1220 og fra tiden til biskop Gilbert Murray av Caithness som døde i 1245.
Historisk sett var Thurso en av to byer med status som burgh i grevskapet Caithness.
Det meste av dagens by er fra utviklingen på 1800-tallet. En betydelig utvidelse skjedde midt på 1900-tallet da kjernekraftverket Dounreay ble etablert ved Dounreay, 14,5 km vest for byen. Innenfor en periode på fem år vokste befolkningen raskt, fra rundt 2500 innbyggere til rundt 12000 mellom 1955–1958 da kraftstasjonen krevde utdannet arbeidskraft som ble rekruttert fra hele Storbritannia. Ved 1960 dalte imidlertid befolkningen til rundt 9000 da anleggsutbyggingen ble avsluttet. 
Thurso er også navnet på grevskapet som blir holdt av adelsfamilien Sinclair.
Sambomorpha

Utseende

Små til middelsstore, smale, svarte praktbiller med tegninger av lyse skjell. Hodet er forholdsvis stort og bredt, antennene ganske korte pannen med en dyp lengdefure. Pronotum er kort og bredt, dekkvingene lange og smale, beina ganske korte.

Utbredelse

Slekten lever i den neotropiske økosonen fra Mexico i nord til Argentina i sør.
Johan Brunsmand

Johan Brunsmand (født 1637 i Trondheim, død 1707) var en norsk prest og forfatter.
Brunsmand gikk på skole i Trondheim til 1658, og dro siden til Uppsala for å studere teologi. Han ble der i to år, men reiste så til København i 1661 og fortsatte sine studier der. Brusmand ble rektor på Herlufsholm i 1668. Han ble magister i 1669. I 1677 oppgav han rektoratet ved Herlufsholm, og reiste tilbake til København. Han ble i 1679 prest ved Vartov Hospital, og døde der i 1707. Brunsmand var en produktiv forfatter.
Dipoena braccata

Utseende

Dipoena braccata er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og  forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.

Levevis

Dipoena braccata lever litt skjult, i hulrom og skyggefulle steder og bygger ureglemessige fangstnett med tallrike silketråder som går på kryss og tvers. Denne arten lever i sprekkene i barken på gamle furutrær, der den fanger maur som løper opp og ned på stammen.
Hunnen spinner eggene sine inn i en fritthengende, rund eggsekk.
Seiling under Sommer-OL 2012 – 49er

Baneområder

Baneområdene P (Portland), N (Nothe) og W (West) ble brukt. Idealtiden før første båt var 30 minutter for alle seilasene.
Agent Cody Banks 2: Oppdrag London

Handling

Ett år etter at han fikk jobb i CIA, er agent Cody Banks (Frankie Muniz) på farten igjen. Denne gangen må han på oppdrag til London, hvor han og teamet må stoppe en forskergruppe, ledet av Victor Diaz (Keith Allen). De har stjålet et tankestyringsinstrument, som de planlegger å ta over verden med. Som sjef har han denne gang den noe irriterende og bedrevitende Derek (Anthony Anderson). Han tar inn på en orkesterskole som cover for oppdraget. Det viser seg dessuten at en av medelevene der, Emily Sommers (Hannah Spearitt), er litt mer enn hun gir seg ut for å være.
Haramachi kraftverk

Haramachi kraftverk er et varmekraftverk i Japan. Installert produksjonseffekt er 2 000 MW. Operatør er Tohoku Electric Power Co Ltd. Brenselkilden er kull.
Dette er et såkalt superkritisk kraftverk som fyrer med svært høyt trykk, selv når kokerne går på lav fyring. Dette øker utnyttelsesgraden i kraftverket.
Ro (Hellas)

Historie

Sammen med andre øyer i den nærliggende regionen var Ro et stridsemne om overherredømme på 1920-tallet mellom Tyrkia og Italia, sistnevnte var på dette tidspunktet i besittelse av Kastellorizo og de andre øyene i Dodekanesene. Striden ble løst med en avtale i 1932 og som plasserte Ro på italiensk side. Øya ble til sist gresk i 1947 sammen med andre tidligere italienske besittelser i Egeerhavet.

Fruen på Ro

Øya har vært ubefolket det meste av sin historie, antagelig hovedsakelig blitt benyttet som beiteland. Et unntak har vært Despina Achladioti (gresk: Δέσποινα Αχλαδιώτη), kjent som «Fruen på Ro» (Κυρά της Ρω), en gresk patriot som ble født på naboøya Kastellorizo i 1890. Før den andre verdenskrig hadde Kastellorizo blitt angrepet og herjet gjentatte ganger, og Achladioti seilte til Ro i 1927 sammen med sin mor og ektemann. Her levde de av noen få geiter, høner og en grønnsakshage. Moren og ektemannen døde etter noen få år, men Achladioti holdt ut. Hun har blitt sammenlignet med Jeanne d’Arc og Boudicca.
I motsetningen til de historiske kvinnene løftet ikke Achladioti sverdet, men det greske flagget. Til tross for at øya ikke formelt var en del av Hellas, svingte hun det greske flagget hver eneste dag, synbart fra det tyrkiske fastlandet. Det gjorde henne til en gresk heltinne og patriot, særlig ettersom Hellas nær havnet i krig med Tyrkia på 1970-tallet. Hun svingte flagget hver dag uansett vær bortimot fram til sin død på Rhodos den 13. mai 1982 i alder av 92 år. Til tross for at hun ikke hadde veteranstatus ble gravlagt med militære æresbevisninger. Hun ble gravlagt på Ro.
En gresk militærenhet er i dag basert på øya hvor deres hovedoppgave er å opprettholde tradisjonen med å reise de greske flagget.

Fortsatt tradisjon

I 1993 oppga Klimes Navrides, en fysioterapist fra Athen, et komfortabelt liv i den greske hovedstaden for å bosette seg på Ro, inspirert av fruen på Ro. «Historie er skrevet av tradisjonen,» uttalte han, «og denne tradisjonen vil jeg fortsette.» Med støtte fra den greske marine gjenoppbygde han en del av ruinene, og med en båt får han forsyninger fra Kastellorizo. En gang i måneden får han brensel fra den greske stat. Han har vann fra en brønn, elektrisitet og fjernsyn.

Politisk stridsemne

Alle de tre greske øyene er truet av Tyrkia da de forhindrer tyrkisk eksklusiv økonomisk sone ut i Middelhavet. Selv om ikke Hellas ennå har krevd det, til tross for nasjonal eierrett, har øyene betent politisk betydning, særlig med tanke på framtidige gassrørledninger til Europa og utnyttelse av olje og gass.
Tyrkia har, i henhold til greske myndigheter, kommet med gjentatte overtredelser av gresk farvann ved å la skip komme nært opptil øya, ved en anledning ankre opp eller trekke seg tilbake igjen. De har også i henhold til Hellas drevet provoserende fotografering av den lille militære garnisonen på øya, en oppførsel som både bekymrer greske myndigheter. Tidligere, i august 2009, ble det avslørt at det eksisterte en tyrkisk plan for å invadere og okkupere Ro i den hensikt å skape en krise for tvinge fram en endring til fordel for tyrkisk økonomisk sone.
Galten handelssted

Galten handelssted ligger på yttersiden av Sørøya i Finnmark. I 1840 ble Galten kjøpt av handelsmann Frederik Nannestad Wingaard Bull på Hasvik som igjen solgte til den svenske prestesønnen Hans Carl Norberg. Han fikk bevilling til å drive gjestgiveri på Galten i 1843 mot en årlig avgift på 6 spesidaler. Norberg fikk bygget opp Galten og solgte stedet i 1845 til firmaet Aagaard & Søn for 1500 spesidaler. Selv hadde han betalt 50 spesidaler da han kjøpte stedet. Aagaard & Søn drev også handelsstedet Bøle på Sørøya.
August Ferdinand Schumacher ble ansatt som faktor i 1848. I 1863 kjøpte han 1/3 av Galten og Bøle, og fra 1872 overtok han også resten med tilliggende herligheter.  Sammen med sin kone Christine Elisabeth Hald fra handelsstedet Sopnes fortsatte han utbyggingen med mange nye hus, og rorbuer til 550 mann. Matvarene ble for det meste kjøpt fra Hammerfest. Større partier av mel, salt og lignende kom fra Bergen, og dit solgte de også rundfisken. Men det ble også drevet russehandel, og det kunne ligge opptil 20 skuter i Galten. Ved folketellingen i 1865 bodde det 10 personer på handelsstedet og i tillegg 3 losjerende fiskere.
Da hvalfangsten begynte for alvor i Finnmark, undersøkte Svend Foyn muligheten for stasjon på Galten. Valget falt i stedet på Bøle som han kjøpte i 1882. I 1882 ble Galten rammet av den kraftige orkanen, og et pakkhus med hele vinterforsyningen av mat og andre varer blåste på sjøen. Det ble bygd skolehus i 1883. Skolen ble nedlagt i 1918 da det ble internat i Dønnesfjord. I 1888 ble det bygget kirke med 150 sitteplasser. Schumacher drev Galten til 1893 og overdro da handelsstedet til sin sønn Didrich Schumacher (sen.) som i 1923 overdro det til sin sønn Didrich Schumacher (jr.).
Stedet ble brent 14. november 1944, og ble ikke gjenoppbygd. Kirken ble flyttet til Dønnesfjord i 1951 og innviet der året etter.
Fuglefjellet Storgalten ble fredet som naturreservat 28. januar 1983.
Holmsjö

Holmsjö er et tettsted i Karlskrona kommune i Blekinge län i Sverige. Holmsjö ligger cirka 30 kilometer nord for Karlskrona. I 2010 hadde tettstedet 334 innbyggere.
Wuzhou

Wuzhou (kinesisk: 梧州; pinyin: Wúzhōu) er en by på prefekturnivå i den autonome region Guangxi i Sør-Kina. Befolkningen anslås (2004) til 264 000 innbyggere.
Byen ligger ved Perlefloden, tett ved der den renner inn i Guangdong-provinsen. Den har nå en av Kinas ti største innlandshavner, blant annet med en stor containerhavn og 100 store og små dokkanlegg. Den har alle fasiliteter, og det er gods- og passasjertrafikk til Hongkong og Macao.
Wuzhou ble først åpnet som havn for handel med utlandet i 1897.
Center for Strategic and International Studies

Center for Strategic and International Studies (CSIS) er en amerikansk tankesmie som tar for seg forsvars-, sikkerhets- og utenrikspolitiske spørsmål. CSIS ble grunnlagt i 1964 av admiral Arleigh A. Burke og ambassadør David M. Abshire. Den er ikke partipolitisk eller ideologiskt bundet. Tankesmien var opprinnelig koblet til Georgetown University, men koblingen mellomn universitetet og tankesmien ble avsluttet den 1. juli 1987. Organisasjonen har sitt sete i Washington, DC og har omkring 220 ansatte. Administrerende direktør fra april 2000 er John J. Hamre.
Tvungen migrasjon

Tvungen migrasjon betegner migrasjon p.g.a. diskriminering av politiske, religiøse eller etniske årsaker; tvingende økonomiske årsaker (som f.eks. at en må flykte for å kunne tjene til livets brød); eller miljøendringer som naturkatastrofer eller andre alvorlige miljøendringer som ikke gjør det mulig å leve der man kommer fra. Folk som av slike årsaker blir tvunget til å flykte blir ofte kalt for henholdsvis konvensjonsflyktninger, økonomiske flyktninger og miljøflyktninger. Konvensjonsflyktninger kommer inn under FNs høykommissær for flyktninger (UNHCR) sitt ansvar og blir dermed prioritert og fordelt på land som har forpliktet seg til å ta i mot flyktninger. Å komme inn under FN sin definisjon for flyktning kan altså ha stor betydning. Begrepet miljøflyktning er et relativt nytt begrep som kom med den generelle oppmerksomheten rundt miljøproblemer på 1980-tallet.
High-definition television

High-definition television (HDTV) er en digital-TV-de-facto som blir stadig mer vanlig. HDTV sendes vanligvis i 16:9, et format som også er kjent som «widescreen» eller «bredformat». Oppløsningen er vanligvis høyere enn hva de analoge standardene bruker. HDTV krever egnede TV-er som kan vise høyere oppløsning enn SDTV.
Lyden har også ved HDTV mulighet for å sendes med blant annet Dolby Digital 5.1, som har fem kanaler (i motsetning til to i stereo).

HDTV i Norge og Skandinavia

Det er flere HDTV-kanaler som har Norge og Skandinavia som mottakergruppe. Avhengig av hvilken TV-leverandør man benytter har man i Norge tilgang til TV1000 HD, Viasat Sport HD, Canal+ HD, TVNorge HD, TV 2 HD MTVNHD, BBC HD, Voom HD, Discovery HD, National Geographic HD, History Channel HD, Eurosport HD, Silver HD og SVT HD. Enkelte av disse kanalene er også tilgjengelig i resten av Skandinavia. Canal Digital lanserte sin første godkjente HDTV-dekoder for MPEG-4 og MPEG-2 1. februar 2007. I Norge lanserte Viasat sine HD-kanaler og HD-mottakere 15. januar 2008. NRK la i januar 2007 ut QuickTime- og Windows Media-filer i HD-kvalitet til nedlasting  på deres internettsider, nrk.no. 3. oktober 2008 lanserte TVNorge sin HD-kanal TVNorge HD, og ble den første TV-kanalen med hovedkontor i Norge med egen HD-kanal. 24. juni 2009 sendte TV 2 Allsang på Grensen som sitt første program i HD på HD-kanalen TV 2 HD. Denne kanalen distribueres av RiksTV, Canal Digital og Get. NRK visste ingen ting om denne lanseringen.
I tillegg sender European High Definition Media Group de pan-europeiske kanalene HD1, HD2 og HD5, som også kan mottas i Skandinavia.
Generelt vil TV-apparater som selges i Norge i dag ha høy nok oppløsning til å vise HDTV hvis TV-en er merket «HD ready», som viser at apparatene viser signaler i oppløsningen 1280 x 720p (progressivt) eller 1920 x 1080i (interlaced). Mye tyder på at dette vil bli det vanligste kringkastingsformatet det nærmeste tiåret. Det er derfor viktig å forvisse seg om dette hvis man skal kjøpe et apparat for fremtiden. Videoer i formatene 1920 x 1080p («full HD») krever tilsvarende TV (og videoavspillere) for å utnytte formatet maksimalt, men disse apparatene skalerer ned signalet til HD ready-formatet.
HD-klare CRT TV-er har vanligvis en oppløsning på 1080i og oppskalerer 720p til 1080i. HD-klare LCD TV-er har vanligvis 720p oppløsning og nedskalerer 1080i til 720p.
I løpet av 2016 og 2017 stengte de fleste av kanalene sine sendinger i SD.

HDTV i utlandet

Både Japan og USA ligger langt frem i forhold til Europa på dette området. Japan har hatt en analog versjon av høyoppløselig TV tilgjengelig i flere år.
BSkyB har annonsert at de skal starte to sportskanaler i HDTV i Storbritannia og Irland, i tillegg til en HDTV versjon av den allerede tilgjengelige kanalen Sky One tidlig i 2006. National Geographic vil også være tilgjengelig i Skys programpakker. BBC startet sine prøvesendinger i 2006. Sky Italia annonserte at de skal starte en HDTV-kanal, også dette i 2006.
Fylkesvei 5630

Fylkesvei 5630 går mellom Tønjum og Mo i Lærdal kommune. Veien er 7,3 km lang.
Frem til 2019 hadde veien betegnelsen fylkesvei 272.
Picnic (film)

Handling

Den barske og tøffe omstreiferen Hal Carter (William Holden) har levd et sorgløst dagdriverliv og gått fra jobb til jobb, men nå vil starte på nytt med blanke ark. Han drar til en liten landsby i Kansas på Labor Day for å oppsøke sin gamle kamerat Alan (Cliff Robertson) og får jobb i kornkammeret hans. Carter har høye forventninger om å få orden på livet sitt, men det oppstår problemer når han, med sin uimotståelige sjarm, trekker til seg hver eneste kvinne i mils omkrets. Blant dem er 19 år gamle Madge Owens (Kim Novak), en vakker ung kvinne som tilfeldigvis også er Alans kjæreste.
Lauren

Etymologi

Mannsnavnet Lauren er en variant av Laurence, opprinnelig et engelsk mannsnavn dannet av romerske Laurentius, «fra Laurentum». Laurentum var en by i antikkens Italia, og bynavnet er sannsynligvis avledet av latinske laurus, «laurbær».
Kvinnenavnet Lauren er dannet som en feminin form av Laurence. Merk at Laurence også er mest brukt som kvinnenavn.
Lorena er en variant av Lauren, men er også en spansk, italiensk og portugisisk form av Lorraine.

Kjente personer med navnet

Personene i listene er ordnet kronologisk etter fødselsår.
Woreda

Woreda eller Wereda (amharisk ወረዳ) er et administrativt forvaltningsnivå i Etiopia. 
Landet er delt inn i 11 regioner, deretter 68 soner, deretter de om lag 500 woredaene og under disse et landsbynivå kalt kebele. Noen få woreda er ikke del av sin Sone, men har en autonom status. Noen få woreda er basert på historiske grenser og inndelinger, men de fleste er av nyere dato. Gera- og Gomma-woredaene i Oromiaregionen er for eksempel basert på historiske småkongedømmer. 
Siden 2002 har woredaene fått økte bevilgninger og flere forvaltningsoppgaver overført fra Etiopias sentrale myndigheter.